**1.mai 2015, Ålesund**

**Av Arve Bakke, leiar i Fellesforbundet**

Godt folk – gode ålesundarar - gratulerer med dagen!

I 1935 vart 1.mai gjort til flaggdag i Norge. Året er ikkje eit kva som helst år. Dette året - for 80 år sidan - tok Arbeidarpartiet over styringa av landet. Og det skjedde samtidig med at vi fekk hovedavtalen mellom LO og det som i dag heter NHO.

Hovedavtalen vert kalla "Arbeidslivets grunnlov" og er ein viktig grunn til at arbeidslivet er som det er i dag.

1935 var eit stort vendepunkt i Norges historie. På mange måtar var dette samlinga av landet. Ein del av denne samlinga var også å gjere 1.mai til ein flaggdag og litt seinare, i 1947, å gjere både 1.mai og 17.mai til offisielle høgtidsdagar.

Vi brukar dagen til å markere det som er dagens og framtidas utfordringar.

Arbeidarrørsla oppstod i opposisjon til autoritære og udemokratiske tradisjonar. I politikken, i samfunnslivet og ikkje minst i arbeidslivet. Ein tradisjon som bygde på at det var nokon som var best eigna til å styre og andre til å bli styrte.

Arbeidarrørsla gjorde opprør mot dette. Den sa at alle skulle setjast i stand til å kunne løfte seg sjølve:

* Gjennom at alle skulle sikrast arbeid slik at dei kunne forsørge seg sjølv og eiga framtid.
* Ved å organisere seg slik at arbeidet skulle bli noe meir enn eit levebrød og meir enn eit slit.
* Ved å få utdanning og ved å få god helse.
* Og ved at vanlege menneske i kraft av arbeid skulle bli deltakarar i samfunnet.

Vår bevegelse si historie er historia om menn og kvinner som har gjort ein innsats. Trudde på endring. Og fikk til utrulege framsteg.

Årets 1.mai-merke har historisk sus over seg.

1892 var det første året vi hadde 1. mai-merke. Merket markerte kampsaka den gangen;

* Kampen for ein kvardag med rom for både arbeid, fritid og kvile.

Utruleg mykje er oppnådd sidan. Norge er eit godt land å bu.

Vi lever i globaliseringa si tid. Det er mykje bra med den. Norge haustar fordeler av ein stor handel mellom land. Men globaliseringa skaper også betydelege utfordringar. Vi må vere på vakt. Ikkje minst gjeld det i arbeidslivet. Vi skal vere produktive, og vi skal vere fleksible, men vi må ha rammer som regulerer arbeidslivet. Som set tydelege grenser mellom arbeid og fritid. Som sikrar at arbeid blir helsefremmande og ikkje øydeleggande for helsa. Arbeid skal vere ei beriking – ikkje ei forbanning.

Regjeringspartia sa då dei nyleg fekk vedtatt endringar i arbeidsmiljølova at det berre var snakk om å justere litt, berre mjuke litt opp. Men, godtfolk, vart det slik?

No vert det høve til på generelt grunnlag å tilsetje folk midlertidig. Altså – inga begrensing i kva ein kan tilsetjast midlertidig til.

For arbeidstakaren er dette ei svært dårleg løysning. Tryggheita som ligger bak ei fast stilling vert borte. Du blir ståande litt meir med lua i handa. Du har ingen rettar når den midlertidige stillinga er over.

* Kanskje den neste jobben også blir ei midlertidig stilling?
* Og kva seier banken då, når du søker om lån?
* Og tørr du å ta sjansen på å etablere familie når du berre er midlertidig tilsett?

Nei, denne endringa bidrar til at mange menneske vil bli meir usikre. Og usikre menneske blir heller ikkje dei mest produktive menneska.

Midlertidige tilsetjingar på generelt grunnlag er eit forslag svært få gav sin tilslutning til, men vart likevel vedtatt av Stortinget. Vedtaket vil skape langt større problem enn det vil løyse. Frå 1. juli i år tar det til å gjelde.

Gode vener! Vi må gjere alt vi kan for at det mest midlertidige med denne lovendringa, nettopp blir sjølve lovendringa! Stortingsvalet 2017 er i alle fall eit høve vi har for å skrote vedtaket. La oss bruke det høvet.

Det er ikkje nok berre å endre på det vi meiner dagens regjering har gjort gale. Det er trekk i arbeidslivet som er av meir grunnleggande karakter. Norge har hatt og har ei rekordhøg arbeidsinnvandring. Det har vi fordi Europa er ein arbeidsmarknad, og Norge er eit attraktivt land å søke seg arbeid i. Det skal vi vere glade for, fordi vi treng fleire hender enn vi har, og vi skal vere stolte av landet vårt.

Men det skapar nokre utfordringar. I nokre bransjar har bruken av innleidd arbeidskraft eksplodert, og langt utover det behovet bedrifter har for å dekke enkelte produksjonstoppar eller for hendingar som gjer at ein treng vikarar.

* Innleigde vert brukte som erstatning for faste tilsette.
* Innleigde vert brukte for å halde kostnadane nede.
* Innleigde vert brukte som reservearbeidskraft.

Vi treng både innleige og bemanningsbedrifter i samfunnet vårt. Men slik vi har det i dag kan vi ikkje ha det. I fleire bransjar undergrev det heile samfunnsmodellen vår.

Fellesforbundet meiner det er nødvendig å gjere nokre klare inngrep i dette. F eks må tilsetjingsformene også i bemanningsselskap vere slik at hovudregelen er faste tilsetjingar. Og når du er fast tilsett har du krav på lønn og arbeid. Og har ikkje arbeidsgjevar arbeid til deg for ein midlertidig periode, då skal du permitterast.

Vi vil ikkje ha a- og b-reglar i arbeidslivet. Reglane for tilsetjingar må vere like uavhengig av bransje.

Gode vener! Vi veit av erfaring at det er i slike tider vi må forsterke grunnmuren. Boltane i bolverket må skruast til, ikkje fjerne skruer og muttrar.

Balansen i arbeidslivet må oppretthaldast. Lausare tilsetjingsforhold, meir gjennomsnittsberekning av arbeidstid, meir innleige; ja, det opnar opp for ein sterkare låglønnskonkurranse.

Då vert makt flytta frå arbeidstakarar til arbeidsgjevarar. Det svekker kampen mot sosial dumping.

Det er som å fjerne dikene og sandsekkene når det er meldt flom!

Godt folk!

Vi har ei regjering som vil at alle vekedagar skal bli like. Altså at det er det same om du arbeider på søndag eller måndag, på 2. pinsedag eller tirsdag.

Dette gjer noko med samfunnet vårt, med familiane, med frivillig arbeid og med høgtidene våre.

Nokon må arbeide på helg og høgtider. Det kjem vi ikkje utanom. Dei som må gjere det, skal ha kompensasjon for det. Men butikkane må ikkje halde opent på søndager og heilagdagar, fordi samfunnet treng det. Tvert om – det er ein stor verdi for eit land at vi har dagar der vi i fellesskap kan roe ned og ha tid i lag med andre. Handle kan vi gjere dei seks andre dagane.

Høgre og Frp vi tvinge igjennom søndagsopne butikkar. Gjere alle dagar like. Det hjelp ikkje at idretten seier nei, at kyrkja seier nei, at kulturlivet seier nei. Ja, hele frivilligheita seier nei. Og heile arbeidslivet seier nei.

Det første 1.mai-merket snakka om retten til fridom og retten til kvile. No brukar høgresida dei same orda for å argumentere for søndagsopne butikkar. I si blinde tru på marknaden sin fridom og fortreffelegheit, så gløymer høgresida den fridomen dei tar frå folk.

* Det er ikkje fridom for dei mange tusen som må arbeide på søndagen.
* Det er ikkje fridom for dei butikkane som får auka kostnader med søndagsope og som må leggje ned.
* Det er ikkje fridom for dei foreldra som ikkje kan gå på søndagstur eller på fotballkamp fordi dei må på jobb.

Det gir **mindre** fridom og **mindre** fellesskap, og vår klare beskjed er: Dette finn vi oss ikkje i! La oss skape eit rungande nei til forslaget!

Det er kommune- og fylkestingsval til hausten. Kommunane har mykje å seie for korleis vi kan leve våre liv. Barnehagar, skuler, helsetenester og eldreomsorga er kommunane sitt ansvar. Men også mykje av vilkåra for frivillig arbeid, som idrettsanlegg eller lokale for kulturaktivitetar vert bestemt av kommunane. Kommunane har også mykje å seie for vilkåra for å drive næringsverksemd og skape arbeidsplassar.

Statsminister Erna Solberg uttalte i forrige veke at kommunane bidrar ikkje til nye arbeidsplassar i privat sektor. Ho tar feil. Ho ser ikkje samspelet mellom privat og offentleg sektor.

Sjølvsagt har det betydning korleis ei kommune legg til rette for næringslivet med areal og med veier, om det finst nok barnehageplassar i byen eller bygda, om det å få innbyggjarane til å trivast i kommunen. Kven vil etablere nye bedrifter eller utvide eksisterande om ikkje kommunen legg til rette for dette?

Kommuneøkonomi har også stor betydning. Kommunane sin organisasjon – KS - ropar no eit alvorleg varsku. I fjor fekk kommunane en skattesvikt på 2,7 milliardar kroner samanlikna med kva som var forventa – så langt i år ser det ut til at de får nær 2 milliardar mindre.

Vi ser no at kommune etter kommune må kutte i grunnleggjande velferdstenester. Kommunane vert dårlegare tilretteleggjarar for næringsliv og frivillig verksomheit. Vi alle blir taparar av dette.

Kommunane må få auka inntektene sine. Hadde for eksempel Arbeidarpartiet fått sitt kommuneopplegg for i år vedteke på Stortinget, ville Ålesund fått nær 16 millionar kroner ekstra. Det hadde hatt betydning.

Så registrerer eg at det også her i Ålesund er stor debatt om organisering av dei kommunale tenestene, og at det er parti som vil konkurranseutsetje dei. Konkurranse kan vere bra på fleire område, men det er langtfrå dokumentert at å la private kommersielle aktørar overta grunnleggjande offentlege tenester er bra.

Det er sjølvsagt ikkje av veldedigheit at private satsar pengane sine på dette. Dei gjer det for å tene pengar. Og har kommunen ein gang sett dette bort til private, er det vanskeleg seinare å føre det tilbake. Då har dei kommersielle aktørane fått fotfeste. Det er eit stort sjansespel ein set i gang.

Godt folk! La ikkje dette få skje. La kommunen ta hand om det kommunen er best skikka til å drive, og så er det meir enn nok private elles kan drive på med.

Gode venner!

Det er et kjenneteikn ved arbeidarrørsla at vi ser Norge i nær samanheng med resten av verda.

Vi er godt stilt.

Det betyr at vi har eit ansvar for å ta ansvar.

Verden opplever i dag ein flyktningekatastrofe. I Midtausten er millionar av menneske på flukt. Vi har ikkje sett noko verre sidan andre verdskrig.

Dei landa som kan gje eit ekstra bidrag, må gjere det.

Også vi i Norge må ta vår del av ansvaret for å hjelpe.

Vi må svare på appellen og styrke den humanitære hjelpa til dei katastroferamma i Syria, Irak og nabolanda.

Då må vi hjelpe dei som er i naud, der krisa er, og vise solidaritet og medmenneskelegheit.

Tenk på dette; berre i fjor drukna det rundt tre og et halvt tusen flyktningar i Middelhavet.

Vi ser grusame bilde av skip i Middelhavet som har gått ned og der over tusen hjelpelause menneske har mista livet berre dei siste dagane.

Det er ei umenneskeleg påminning om skilnadane i verda og ubeskriveleg naud, når menneske ser seg nøydde til å risikere livet til seg sjøl og sin familie i eit desperat forsøk på å kome til Europa.

Vi kan ikkje hindre dette åleine, men vi kan gje Italia ei hjelpande hand.

Og vi kan gjere meir her heime. Det er ei utfordring å ta imot mange menneske frå heilt andre land og med en grusam bakgrunn. Men i lag må vi klare det.

For vel 20 år sidan, då det grufulle herja i Bosnia, tok vi eit ekstra tak. Vi tok imot menneske som var på flukt bort frå krigens grusomheiter. Det var mange som var takknemlege for det – som hugsar Norge som eit land som handla.

Nepal treng vår hjelp og omtanke. Dette vesle og økonomisk fattige fjellandet er hardt ramma etter det katastrofale jordskjelvet. Mange menneske er omkomne og skadde, hus ligg i ruinar og veier er øydelagde. Det er vanskeleg å nå fram til alle som treng hjelp.

Mange barn er komne bort frå foreldra sine, og dei har ingen heimar å gå til. Verdssamfunnet må stille opp. La tankane våre på denne 1.mai dagen særleg gå til Nepal og ver alle med på å gje hjelp.

Også i år har Norsk Folkehjelp ein eigen 1.mai- aksjon, som har overskrifta «Folk forandrer verden».

Det er ein bodskap vi gjerne sluttar oss til.

Tema for årets aksjon er organisasjonsfridom.

Ein av nøklane til vårt lands framgang har vore frivillig arbeid og sterk organisering - både gjennom arbeidarrørsla, kyrkja og frilynte organisasjonar.

No som vi ser at aukande forskjellar skaper sosial uro og styrkjer ekstreme grupper i verda, er forskjellar tilbake på den politiske agendaen.

Skal vi lykkast i å redusere forskjellane, og sørgje for ei meir rettferdig fordeling av ressursane i verda, er folk sin rett til å organisere seg heilt sentral.

Derfor oppfordrar eg alle til å bidra til Norsk Folkehjelp sitt viktige arbeid på dette området!

Takk for at de høyrde på og lykke til vidare med 1.mai dagen!